Document ID: 32006D0366

NEUVOSTON PÄÄTÖS 2006/366/YUTP,
tehty 20 päivänä maaliskuuta 2006,
Etelä-Kaukasiaan nimitetyn Euroopan unionin erityisedustajan ja hänen tukiryhmänsä asemaa Georgiassa koskevan Euroopan unionin ja Georgian hallituksen välisen sopimuksen tekemisestä
EUROOPAN UNIONIN NEUVOSTO, joka
ottaa huomioon Euroopan unionista tehdyn sopimuksen ja erityisesti sen 24 artiklan,
ottaa huomioon puheenjohtajavaltion suosituksen,
sekä katsoo seuraavaa:
(1)
Sen jälkeen, kun Etyjin Georgiassa olevan rajatarkkailuvaltuuskunnan päätettyä toimintansa neuvosto oli reagoinut tilanteeseen vahvistamalla Etelä-Kaukasiaan nimitetyn Euroopan unionin erityisedustajan toimeksiantoa, neuvosto hyväksyi 28 päivänä heinäkuuta 2005 yhteisen toiminnan 2005/582/YUTP (1) Etelä-Kaukasiaan nimitetyn Euroopan unionin erityisedustajan toimeksiannon muuttamisesta ja jatkamisesta.
(2)
Neuvoston tehtyä 3 päivänä lokakuuta 2005 päätöksen puheenjohtajavaltion valtuuttamisesta aloittamaan neuvottelut tarvittaessa korkeana edustajana toimivan pääsihteerin avustamana, puheenjohtajavaltio neuvotteli Euroopan unionin ja Georgian hallituksen kanssa sopimuksen Etelä-Kaukasiaan nimitetyn Euroopan unionin erityisedustajan ja hänen tukiryhmänsä asemasta Georgiassa.
(3)
Sopimus olisi hyväksyttävä,
ON PÄÄTTÄNYT SEURAAVAA:
1 artikla
Hyväksytään unionin puolesta Euroopan unionin ja Georgian hallituksen välinen sopimus Etelä-Kaukasiaan nimitetyn Euroopan unionin erityisedustajan ja hänen tukiryhmänsä asemasta Georgiassa.
Sopimuksen teksti on tämän päätöksen liitteenä.
2 artikla
Neuvoston puheenjohtaja oikeutetaan nimeämään yksi tai useampi henkilö, jolla on valtuudet allekirjoittaa sopimus unionia sitovasti.
3 artikla
Tämä päätös julkaistaan Euroopan unionin virallisessa lehdessä.
4 artikla
Tämä päätös tulee voimaan päivänä, jona se tehdään.
Tehty Brysselissä 20 päivänä maaliskuuta 2006.

Labels: 10
18
15
5